Gillian Anderson

**Gillian Leigh Anderson** (s. 9. elokuuta 1968 Chicago, Illinois) on yhdysvaltalainen näyttelijä ja kirjailija. Hänellä on rooli FBI-erikoisagentti Dana Scullyna televisiosarjassa *[[Salaiset kansiot]]* sekä sarjan pohjalta tehdyissä elokuvissa. Sen lisäksi hän on näytellyt useissa muissakin televisiosarjoissa, elokuvissa ja teatterissa ja kirjoittanut muun muassa fantasiakirjatrilogian.

## Nuoruus ja opiskelu
Gillian Anderson syntyi Yhdysvaltojen Chicagossa 9. elokuuta 1968. Hänen vanhempansa olivat Rosemary ja Homer Anderson. Rosemary työskenteli tietokoneanalyytikkona ja Homer omisti tuotantoyhtiön. Gillian oli pieni, kun perhe muutti Puerto Ricoon ja sieltä pian Englantiin. Perhe muutti takaisin Yhdysvaltoihin Gillianin ollessa 11-vuotias. Perheeseen kuului Gillianin lisäksi myös kaksi nuorempaa lasta, Zoe ja Aaron.

Andersonit asettuivat Yhdysvalloissa Michiganin Grand Rapidsiin. Anderson suunnitteli high school -aikana uraa meribiologina, mutta hän kiinnostui näyttelemisestä osallistuttuaan yhteisöteatteritoimintaan. Anderson valmistui vuonna 1986 high schoolista ja meni sen jälkeen opiskelemaan DePaulin yliopiston Goodman Theatreen. Valmistuttuaan yliopistosta hän kävi Cornellin yliopiston kuninkaallisen kansallisteatterin järjestämän kesäkurssin.

## Ura
### Teatterista ''Salaisiin kansioihin''
Anderson oli saanut teatterikoulutuksen, joten hän muutti New Yorkiin etsimään läpimurtoansa teatterilavoille. Hän sai heti huomiota ensimmäisestä roolistaan Off Broadway -näytelmässä *Absent Friends*. Hänet palkittiin siitä vuonna 1991 Theatre World -palkinnolla. Sen jälkeen hän näytteli *The Philanthropist* -näytelmässä ja itsenäisessä elokuvatuotannossa.

*The Philanthropistia* tehdessään Anderson tapasi nuoren miehen, jonka kanssa hän muutti Los Angelesiin. Siellä Anderson pyrki ensin elokuviin, mutta oltuaan melkein vuoden työttömänä hän alkoi hakea myös televisiorooleja. Läpimurtonsa Anderson teki vuonna 1993 alkaneessa *[[Salaiset kansiot|Salaisissa kansioissa]]*. Sarjan luoja ja tuottaja Chris Carter piti Andersonista, mutta FOX-televisiokanava vaati rooliin Andersonia ”seksikkäämpää” näyttelijää. Carterin tuella Anderson kuitenkin lopulta valittiin Dana Scullyn rooliin.

Anderson näytteli *Salaisissa kansioissa* skeptistä tieteilijää ja lääkäriä Dana Scullyä, joka tutki FBI:ssä parinsa Fox Mulderin, jota näytteli David Duchovny, kanssa paranormaaleja tapauksia. *Salaisista kansioista* muodostui osittain Andersonin ja Duchovnyn kemian ansiosta 1990-luvun suosituimpia televisiosarjoja. Vuosina 1993–2002 esitetystä sarjasta Anderson voitti muun muassa kaksi kertaa SAG-palkinnon sekä Emmyn ja Golden Globen naispääosasta draamasarjassa.

*Salaisten kansioiden* aikana Anderson teki myös joitakin elokuvia. Vuonna 1998 julkaistiin sarjaan perustunut  *[[X-Files – taistelu tulevaisuudesta]]* ja *[[Ystävykset (vuoden 1998 elokuva)|Ystävykset]]* sekä vuonna 2000 *[[Sydän vieraassa talossa]]*. Siitä hän sai brittiläisen independent-elokuvien palkinnon parhaasta naispääoasta.

### Keskittyminen brittituotantoihin

Anderson muutti *Salaisten kansioiden* jälkeen takaisin Lontooseen, missä hän palasi myös teatterilavoille. Hän näytteli syksystä 2002 helmikuulle 2003 Michael Wellerin näytelmässä *What the Night Is For*. Teatterista Anderson jatkoi muihin brittituotantoinsa. Hän näytteli muun muassa televisiosarjassa *[[Kolea talo (televisiosarja)|Kolea talo]]* (2005) sekä elokuvissa *[[The Last King of Scotland]]* (2006) ja *[[Straightheads]]* (2007). Toinen *Salaiset kansiot* -elokuva *[[X-Files: Usko koetuksella]]* julkaistiin vuonna 2008.

Anderson näytteli vuonna 2009 näytelmässä *[[Nukkekoti (näytelmä)|Nukkekoti]]*, mistä hän oli Olivier-palkintoehdokkaana. Televisiossa Anderson näytteli vuonna 2010 Edvard VIII:n tulevaa vaimoa Wallis Simpsonia minisarjassa *[[Pieni ihmissydän (brittiläinen televisiosarja)|Pieni ihmissydän]]*, josta hän sai ehdokkuuden Baftan televisiopalkintoon, ja vuonna 2011 hän esiintyi minisarjassa *[[Suuria odotuksia (vuoden 2011 televisiosarja)|Suuria odotuksia]]*. Tennessee Williamsin näytelmän *Viettelyksen vaunu* vuoden 2014 tuotannosta Anderson keräsi kehuja. Hän toisti roolinsa kaksi vuotta myöhemmin New Yorkissa. Britanniassa Anderson palkittiin roolistaan Evening Standardin teatteripalkinnolla.

Andersonin 2010-luvun televisiosarjoihin kuuluvat myös BBC Twon ja RTÉ Onen yhteistuotanto *[[The Fall (televisiosarja)|The Fall]]* (2013–2016) ja NBC:n *[[Hannibal (televisiosarja)|Hannibal]]* (2013–2015). Ensin mainitussa Anderson näytteli etsivä Stella Gibsonia ja jälkimmäisessä Hannibal Lecterin psykiatria. Anderson palasi agentti Dana Scullyksi *Salaisten kansioiden* kymmenennelle (2016) ja yhdennelletoista (2018) tuotantokaudelle. Kesällä 2018 puolestaan sai ensi-iltansa komediaelokuva *[[The Spy Who Dumped Me]]*, jossa Andersonilla on komediallinen rooli. Vuonna 2020 Anderson esittää Netflixin *[[The Crown (televisiosarja)|The Crown]]* -draamasarjan neljännellä tuotantokaudella Margaret Thatcheria.

### Kirjailijana
Anderson on 2010-luvulla tehnyt uraa myös kirjailijana. Hän on kirjoittanut Jeff Rovinin kanssa niin sanotun The EarthEnd Saga -trilogian. Kirjasarja seuraa Caitlin O’Hara -nimistä lastenpsykologia, joka tutkii paranormaaleja tapahtumia. Sarjaan kuuluvat teokset *Liekkien näkijät* (2014), *Jään salaisuudet* (2015) ja *The Sound of Seas* (2016). Jennifer Nadelin kanssa Anderson kirjoitti vuonna 2017 ilmestyneen itseapukirjan *We: A Manifesto for Women Everywhere*.

## Yksityiselämä

Anderson oli vuosina 1994–1997 naimisissa Clyde Klotzin kanssa. Klotz toimi *Salaisissa kansioissa* apulaisohjaajana. He saivat syksyllä 1994 tyttären. Tyttären kummisetä on *Salaisten kansioiden* luoja Chris Carter, ja hänen mukaansa on nimetty sarjan kolmannen tuotantokauden jakso ”Piper Maru”.

Anderson on feministi ja kasvissyöjä. Hän on asunut Lontoossa vuodesta 2002.

Anderson meni toista kertaa naimisiin vuonna 2004, kun hänet vihittiin elokuvantekijä Julian Ozannen kanssa. Pari erosi vuonna 2006, ja pian sen jälkeen Anderson alkoi seurustella liikemies Mark Griffithsin kanssa. Andersonilla on Griffithsin kanssa kaksi lasta (s. 2006 ja 2008). Pari erosi vuonna 2012.

## Valikoitu filmografia
### Elokuvat
* *[[The Turning (vuoden 1992 elokuva)|The Turning]]* (1992)
* *[[Ystävykset (vuoden 1998 elokuva)|Ystävykset]]* (*The Mighty*, 1998)
* *[[X-Files – taistelu tulevaisuudesta]]* (*The X-Files: Fight the Future*, 1998)
* *[[Rakkauden 6 oppituntia]]* (*Playing by Heart*, 1999)
* *[[Prinsessa Mononoke]]* (*Princess Mononoke*, 1999) – ääni, englanninkielinen versio
* *[[Sydän vieraassa talossa]]* (*House of Mirth*, 2000)
* *[[The Mighty Celt]]* (2005)
* *[[Tristram Shandy: Herrasmiehen paljastukset]]* (*Tristram Shandy: A Cock and Bull Story*, 2005)
* *[[The Last King of Scotland]]* (2006)
* *[[Koston aika]]* (*Straightheads*, 2007)
* *[[X-Files: Usko koetuksella]]* (*The X-Files: I Want to Believe*, 2008)
* *[[How to Lose Friends & Alienate People]]* (2008)
* *[[Boogie Woogie (elokuva)|Boogie Woogie]]* (2009)
* *[[Johnny English – uudestisyntynyt]]* (*Johnny English Reborn*, 2011)
* *[[Kukkulan tyttö, sataman poika]]* (*Kokuriko-zaka kara*, 2011) – ääni, englanninkielinen versio
* *[[Shadow Dancer]]* (2012)
* *[[L’Enfant d’en haut]]* (2012)
* *[[Viimeinen rakkaus]]* (*Mr. Morgan’s Last Love*, 2013)
* *[[I’ll Follow You Down]]* (2013)
* *[[Robot Overlords]]* (2014)
* *[[Sold (elokuva)|Sold]]* (2016)
* *[[Viceroy’s House]]* (2017)
* *[[Crooked House]]* (2017)
* *[[The Spy Who Dumped Me]]* (2018)
* ** (2025)

### Televisiotuotannot
* *[[Salaiset kansiot]]* (*The X-Files*, 1993–2002, 2016, 2018)
* *[[Kolea talo (televisiosarja)|Kolea talo]]* (*Bleak House*, 2005)
* *[[Pieni ihmissydän (brittiläinen televisiosarja)|Pieni ihmissydän]]* (*Any Human Heart*, 2010) 
* *[[Suuria odotuksia (vuoden 2011 televisiosarja)|Suuria odotuksia]]* (*Great Expectations*, 2011)
* *[[Veripunainen, lumivalkoinen]]* (*The Crimson Petal and the White*, 2011)
* *[[Hannibal (televisiosarja)|Hannibal]]* (2013–2015)
* *[[The Fall (televisiosarja)|The Fall]]* (2013–2016)
* *[[Uhka (televisiosarja)|Uhka]]* (*Crisis*, 2014)
* *[[Ronja Ryövärintytär (televisiosarja)|Ronja Ryövärintytär]]* (*Sanzoku no Musume Rōnya*, 2014–2015) (äänirooli)
* *[[Sota ja rauha (vuoden 2016 televisiosarja)|Sota ja rauha]]* (*War and peace*, 2016)
* *[[American Gods (televisiosarja)|American Gods]]* (2017)
* *[[Sex Education]]* (2019–2023)
* *[[The Crown (televisiosarja)|The Crown]]* (2020–)

## Teatteri

* *Absent Friends* (1991)
* *The Philanthropist* (1992)
* *Vaginamonologit* (*The Vagina Monologues*, 1999, 2000)
* *What the Night is For* (2002–2003)
* *The Sweetest Swing in Baseball* (2004)
* *Nukkekoti* (2009)
* *Viettelyksen vaunu* (2014, 2016)

:Teatteriroolien lähteet: 

## Lähteet

## Aiheesta muualla
* Gillian Andersonin virallinen sivusto